**Heraldiline värv** ehk **heraldiline tinktuur** on värvus, mida kasutatakse heraldilistel sümbolitel, st eelkõige vappidel, aga ka embleemidel ja lippudel.

Heraldilised värvused on suure küllastusega, st puhtad ning esinevad vaid ühes toonivariandis. Värvused on tavapäraselt valitud värvispektri vastavat värvi lõigu keskelt (erandiks must, mis pole spektrivärvus). See tagab värvuste maksimaalse eristumise üksteisest.

Jaotus
------

| Metallid |
| --- |
|  | Kuld | *Or* |
|  | Hõbe | *Argent* |
| Emailid |
|  | Punane | *Gueules* |
|  | Sinine | *Azur* |
|  | Must | *Sable* |
|  | Roheline | *Sinople*, *Vert* |
|  | Violett | *Pourpre* |
| Lisavärvused |
|  | Oranž | *Orangé* |
|  | Lihavärv | *Carnation* |
|  | Pruun | *Brunâtre*, *Tanné* |
|  | Raudhall | *Acier*, *Fer* |
|  | Verevärv | *Sanguine* |
|  | Mooruspuuvärv | *Murrey* |
|  | Taevavärv, taevasinine | *Céleste* |
| Karusnahad |
|  | Hermeliin | *Ermine* |
|  | Oravanahk | *Vair* |

Tava kohaselt nimetatakse heledaid toone metallideks, tumedaid emailideks. Igale värvile on olemas vastav viirutus mustvalge trüki vajadusteks.

##### Metallid

* kuldne (prantsuse keeles *or*)
* hõbedane (prantsuse keeles *argent*)

Kulla asendustoon on kollane ja hõbeda asendustoon on valge.

##### Emailid

* sinine (prantsuse keeles *azur*)
* violetne (prantsuse keeles *pourpre*)
* punane (prantsuse keeles *gueules*)
* roheline (prantsuse keeles *sinople* või *vert*)
* must (prantsuse keeles *sable*)

Lisavärvid
----------

Lisaks eelnimetatud emailidele on heraldilistel sümbolitel lubatud kasutada oranži (*orangé*) ja lihavärvi (*carnation*), mis mõnes eestikeelses allikas on tõlgitud verepunaseks. Eestis ei ole lisavärvuste kasutamine levinud.

Veel esineb ajaloolistes vapikirjeldustes vahel iseloomustus "loomulikus värvis", mis tähendab tervet rida lisavärve: pruun (*brunâtre*, *tanné*), raudhall (*acier*, *fer*, *cendré*), verevärvi (*sanguine*), mooruspuuvärvi (inglise keeles *murrey*), taevasinine (*céleste*). Ka lihavärv on sedakaudu tinktuuride hulka jõudnud.

21. sajandil lisas Kanada Heraldikaamet (*Canadian Heraldic Authority*) heraldiliste värvide nimistusse metalli vase ja emaili *rose*. Euroopas neid ei kasutata.

Karusnahad
----------

Heraldiliste sümbolite ilmestamiseks kasutatakse ka kokkuleppelisi karusnahka jäljendavaid mustreid. Tuntuimad heraldilised karusnahad on hermeliin (prantsuse keeles *hermine*) ja oravanahk (prantsuse keeles *vair*). Eesti riigiasutuste ja omavalitsuste sümbolite kujunduses ei ole karusnahku kasutatud.

Reeglid
-------

### Värvireegel

Värvireegel on heraldika üks põhireeglitest. Selle järgimine tagab, et kilbipildil olevad kujundid asetsevad alati kontrastsel värvil ja on seepärast hästi nähtavad.

Värvireegli kohaselt peavad metallid vahelduma emailidega. See tähendab, et kuldse värvi kõrval ei saa olla hõbedat; nende vahel peab olema üks email.
Samuti sinine, violetne, punane, roheline või must ei tohi paikneda kõrvuti, vaid nende vahel peab olema üks metall.
### Muud tavad

Digitaalsetel ja reljeefsetel vapikujutistel ei kasutata kontuurjoont, kuid detailse vapikujutise trükkimise puhul on lubatud kasutada erinevate värvide puutejoont teravdavat abijoont, millel pole vapis iseseisvat tähendust. Põhinõue kontuurjoone kasutamise kohta on, et kontuurjoon ei tohi moonutada vapi värve ja kujundeid.

Heraldikas ei kasutata üldse kolmemõõtmelisuse illusiooni tekitamist varjutava viirutuse või värvide abiga.

### Näiteid

* Tallinna täisvapi reljeefkujutis. Värvid on sinine, kuld, hõbe, punane ja lihavärvTallinna täisvapi reljeefkujutis. Värvid on sinine, kuld, hõbe, punane ja lihavärv
* Tallinna väikesel vapil on hõbedane nn Dannebrogi rist punasel taustalTallinna väikesel vapil on hõbedane nn Dannebrogi rist punasel taustal
* Saare-Lääne piiskopkonna vapp. Detailides kuld ja hõbe puutuvad kokkuSaare-Lääne piiskopkonna vapp. Detailides kuld ja hõbe puutuvad kokku
* Lääne maakonna vapp põhineb Saare-Lääne piiskopkonna vapilLääne maakonna vapp põhineb Saare-Lääne piiskopkonna vapil
* Narva vapp: Kuld ja hõbe sinisel põhjalNarva vapp: Kuld ja hõbe sinisel põhjal
* Võru vapp: roheline kuusk kuldsel põhjalVõru vapp: roheline kuusk kuldsel põhjal
* Rakvere vapil on kaks emaili kõrvuti, kuid mõlema peale on asetatud kuldRakvere vapil on kaks emaili kõrvuti, kuid mõlema peale on asetatud kuld
* Ilukirjandusest pärit Narnia vapil on kirjelduse järgi üks email teiselIlukirjandusest pärit Narnia vapil on kirjelduse järgi üks email teisel

Viited
------

1. ↑  "Arhiivikoopia". Originaali arhiivikoopia seisuga 11. august 2020. Vaadatud 9. aprillil 2019.`{{netiviide}}`: CS1 hooldus: arhiivikoopia kasutusel pealkirjana (link)

Välislingid
-----------

* Heraldikanõuded. Meelespea heraldilise sümboli koostajale
* Heraldilised värvused colorsystem.com leheküljel